钦定古今图书集成/历象汇编/庶征典/第102卷 > 《符瑞图》 > 《河出荣光》邵𪦈
## 钦定古今图书集成/历象汇编/庶征典/第102卷 > 《符瑞图》 > 《河出荣光》邵𪦈

符命自陶唐，吾君应会昌。千年清德水，九折满荣光。
极岸浮佳气，微波照夕阳。澄辉明贝阙，散彩入龙堂。
近带关云紫，遥连日道黄。冯夷矜海若，汉武贵宣房。
渐没孤槎影，仍分一苇杭。抚躬悲未济，作颂喜时康。

《汉书郊祀志》：“武帝祀汾阴，汾傍有光如绛，上遂立后
土祠于汾阴。”

郊太一祠，上有光。

宣帝祀世宗神光兴殿，旁如烛状。

《后汉书光武本纪》：“始起兵还舂陵，远望舍南，火光赫
然属天，有顷不见。”

《应奉传》：“中兴初，有应妪者，生四子而寡，见神光照社，
试探之，乃得黄金。自是诸子宦学，并有才名。至玚七
世通显。”

《风俗通》：太尉梁国桥元公祖为司徒长史，五月末，所
于中门外卧，夜半后，见东壁正白如开门明。呼问左
右，左右莫见。因起自往，手收摸之，壁白如故。还床复
见之，心大悸动。其旦，予适往候之，语次相告，因为说
乡人有董彦兴者，即许季山外孙也。其探赜索隐，穷
神知化，虽眭盂京房无以过也。然天性褊狭，羞于人
术。间来候师，王叔茂请起往迎，须臾便与俱还。公祖
虚礼盛馔，下席行觞。彦兴自陈：“下土诸生，无他异分，
币重言甘，诚有踧踖，颇能别者，愿得从事。”公祖辞让
再三，尔乃听之，曰：“府君当有怪，白光如门明者，然不
为害也。六月上旬鸡鸣时，南家哭声，吉也。”到秋节，迁
北行郡，以金为名，位至将军三公。公祖曰：“怪异如此，
救族不暇，何能致望于所不图，此相饶耳。”到六月九
日未明，太尉杨秉暴薨。七月二日，拜钜鹿太守。钜边
有金，后为度辽将军，历登三事。今妖见此，而应在彼，
犹赵鞅梦童子裸歌，而吴入郢也。

《东观汉记》李轶等谶言“刘氏当复起，李氏为辅。”遂市
兵弩，绛衣赤帻，归旧庐，望见庐南有若火光，以为人
持火，呼之，光遂盛，曈曈上属天，有顷不见。上异之。
《异苑》：清河王经，字君备，去官还家，管辂与相见，经曰：
“近有一怪，大不喜之，欲烦作卦。卦成，辂曰：‘爻吉，不为
怪也。君夜在堂户前，有一流光如燕雀者，入君懹中，
殷’”殷有声，内神不安，解衣彷徉，招呼妇人，觅索馀光。
经大笑曰：“适如君言。”《辂》曰：“吉，迁官之征也。”顼之为江
夏太守。

晋惠帝永康元年，帝纳皇后羊氏。后将入宫，衣中忽
有火光，众咸怪之。自是蕃臣构兵，洛阳失御，后为刘
曜所嫔。

《晋书姚苌载记》：“苌随杨安伐蜀，尝昼寝水旁，上有神
光焕然，左右咸异之。”

《张祚传》：“祚僭称帝，改建兴四十二年为和平元年。其
夜天有光如车盖，声若雷霆，震动城邑。祚篡立三年
而亡。”

《南史宋武帝本纪》：“帝以晋哀帝兴宁元年岁在癸亥，
三月壬寅夜生，神光照室尽明。”

《宋书五行志》：“明帝泰始二年五月丙午，南琅邪临沂
黄城山道士盛道度堂屋一柱，自然夜光照室内，此
木火失其性也。或云木腐自光。”

《南史宋孝武帝本纪》：“帝讳骏，字休龙，小字道人，文帝
第三子也。元嘉七年八月庚午夜生，有光照室。”
《南齐书陆澄传》：“东海王摛亦史学博闻，历尚书左丞。
竟陵王子良校试诸学士，唯摛问无不对。永明中，天
忽黄色照地，众莫能解，摛云是荣光。世祖大悦，用为
永阳郡《南史梁武帝本纪》：“帝以宋孝武大明元年生于秣”陵
县《同夏》里三桥宅。帝生而有异光，状貌殊特，日角龙
颜，项有浮光。

《阴子春传》：子春父智伯，与梁武帝邻居，少相善，常入
帝卧内，见有异光成五色，因握帝手曰：“公后必大贵，
非人臣也。天下方乱，安苍生者，其在君乎？”帝曰：“幸勿
多言。”于是情好转密，帝每有求，如外府焉。及帝践祚，
官至梁秦二州刺史。

《陈武帝本纪》：“帝又尝独坐胡床于阁下，忽有神光满
阁，廊庑之间，并得相见。赵知礼侍侧，怪而问帝，帝笑
而不答。”

《宣帝本纪》：“帝讳顼，字绍世，小字师兴，昭烈王第二子
也。梁中大通二年七月辛酉生，有赤光满室。”

《北史魏道武帝本纪》：“帝讳珪，昭成皇帝之嫡孙，献明
帝之子也。母曰献昭贺皇后。初因迁徙，游于云泽，寝
梦日出室内，寤而见光，自牖属天，欻然有感。以建国
三十四年七月七日生帝于参合陂北，其夜复有光
明，昭成大悦，群臣称庆。”

《魏书太祖武皇帝本纪》：“帝母曰献明。贺皇后梦日出
室内，寤而光明属天，歆然有感。及生于参合陂北，其
夜复有光明。”

《北史魏孝文帝本纪》：“帝献文皇帝之太子也。母曰李
夫人。皇兴元年八月戊申生于平城紫宫，神光照室，
天地氛”和气充塞
《孝明帝本纪》。“帝母胡充华。永平三年三月景戌生于
宣光殿之东北。有光照于庭中。”

《齐神武本纪》：皇考住居白道南，数有赤光紫气之异。
邻人以为怪，劝徙居以避之。皇考曰：“安知非吉？”居之
自若。

《文宣本纪》：武明太后初孕，帝每夜有赤光照室，太后
私怪之。及产，命之曰：“侯尼于鲜卑”，言有相子也。帝自
居晋阳寝室，每夜有光如昼，帝所寝至夜曾有光，巨
细可察。后惊告帝曰：“慎勿妄言。”自此唯与后寝侍御
皆令出外。

《周武帝本纪》：“帝魏大统九年，生于同州，有神光照室。”
《创业起居注》：“大业十三年正月丙子夜，晋阳宫西北
有光，夜明自地属天，若大烧火，飞焰炎赫，正当城西
龙山上，直指西南，极望竟天。”

《唐书刘武周传》：“武周母赵，尝夜坐庭中，见若雄鸡，光
烛地，飞投其怀，起振衣，无有感而娠，生武周。”

《董昌传》：“昌即伪位，先是，州寝有赤光，长十馀丈，虺长
尺馀，金色，见思道亭。昌署寝曰‘明光殿’”，亭曰“黄龙殿”，
以自神。

《十国春秋·吴越曹仲达传》：“达，圭之子也。生于临平，当
母坐蓐时，室有紫光，家人咸异之。”

《吴太子妃李氏传》：“年二十四岁，无疾坐亡，有光如剪，
长丈馀，自口而出，凡五夕始灭。至敛，温软如生。”
《幸蜀记》：“孟知祥，字保引，邢州龙冈人，为郡卫吏，以咸
遍十五年甲午岁四月二十一日生，有火光照室，邻
里皆异之。有僧见而拊曰：‘此武台山灵也’。”

《辽史高模翰传》：会同元年三月，敕虎官杨覃赴乾宁
军，为沧州节度使田武名所围，模翰与赵延寿聚议
往救。俄有光自模翰目中出，萦绕旗矛，焰焰如流星，
久之，模翰喜曰：“此天赞之祥。”遂进兵，杀获甚众，以功
加侍中。

默记王朴仕周为枢密使，五代自朱梁以用武得天
下，政事皆归枢密院，至今言二府，当时宰相但行文
书而已，况朴之得君。所以世宗才四年间，取淮南，下
三关，所向成功。时缘用兵，朴多宿禁中，一日谒见世
宗，屏人颦蹙，且仓皇叹嗟曰：“祸起不久矣。”世宗因问
之曰：“臣观元象大异，所以不敢不言。”世宗云如何？曰：
“事在宗社，陛下不能免，而臣亦先当之。今夕请陛下
观之，可以自见。”是夜与世宗微行，自厚载门同出，至
野次，止于五丈河旁。中夜后，指谓世宗曰：“陛下见隔
河如渔灯者否？”世宗随亦见之，一灯荧荧然，迤逦甚
近，则渐大至隔岸，火如车轮矣。其间一小儿，如三数
岁，引手相指。既近岸，朴曰：“陛下速拜之。”既拜，渐远而
没。朴泣曰：“陛下既见，无可复言。”后数日，朴于李榖坐
上得疾而死。世宗既伐幽燕，道被病而崩，至明年而
天授我宋矣。火轮小儿，盖圣朝火德之兆，夫岂偶然。
《宋史太宗本纪》：太宗母曰昭宪皇后杜氏。初，后梦神
人捧日以授，已而有娠，遂生帝于浚仪官舍。是夜赤
光上腾如火，闾巷闻有异香。时晋天福四年十月十
七日甲辰也。

《哲宗本纪》：“熙宁九年十二月七日己丑，生于宫中，赤
光照室。元丰八年三月甲午朔，皇太后垂帘于福宁
殿，遂奉制立为皇太子。宫中常有赤光，至是光益炽
如火。”

《括异志》：蔡元度适馀杭，舟次泗州，僧伽吐光射其舟，
万人仰瞻，士大夫知元度不起矣，至高邮而没。世言
元度乃木义后身云《名臣言行录外集》：“尹和靖曰：‘伊川门人马理字圣先。
曰：‘二十年闻先生教诲，今有一奇特事’。先生问之，理
曰：‘夜间燕坐，室中有光’。先生曰：‘颐亦有一奇特事’理’
请问之，先生曰：‘每食必饱’。”

《梦溪笔谈》：“卢中甫家吴中，尝未明而起，墙柱之下有
光熠然。就视之，似水而动。急以油纸扇挹之，其物在
扇中滉漾，正如水银，而光艳烂然。以火烛之，则了无
一物。又魏国大主家亦尝见此物。李团练评尝言：予
与中甫所见无少异，不知何异也。予昔年在海州，曾
夜煮盐鸭卵，其间一卵烂然，通明如玉，荧荧然，屋中”
尽明。置之器中十馀日，臭腐几尽，愈明不已。苏州钱
僧孺家煮一鸭卵亦如是。物有相似者，必自是一类。
《宋史理宗本纪》：“开禧元年正月癸亥，生于邑中虹桥
里第。前一夕，荣王梦一紫衣金帽人来谒。比寤，夜漏
未尽十刻，室中五釆烂然，赤光属天，如日正中。既诞
三日，家人闻户有车马声，亟出无所”睹，

《金史太祖本纪》：“太祖进军宁江州，次唐括带斡甲之
地，诸军禳射介而立，有光如烈火，起于人足及戈矛
之上，人以为兵祥。明日次扎只水，光见如初。”

收国元年正月丙子，上率兵趋达鲁古城，次宁江州。
西辽使僧家奴来议和，国书斥上名，且使为属国。庚
子，进师，有火光正圆，自空而坠。上曰：“此祥征，殆天助
也。”酹白水而拜，将士莫不喜跃。

《世宗本纪》，“正隆六年五月，居贞懿皇后丧，一日方寝，
有红光照室。”

《元史巴而术阿而忒的斤传》：“巴而术阿而忒的斤，亦
都护。亦都护者，高昌国主号也，先世居畏兀儿之地，
有和林山，二水出焉。秃忽刺曰薛灵哥，一夕有神光
降于树，在两河之间，人即其所而候之，树乃生瘿，若
怀娠状。自是光常见。越九月又十日，而树瘿裂，得婴
儿者五，土人收养之。其最稚者曰不可罕。既壮，遂能
有其民人土田，而为之君长。”

《阎复传》：“复字子靖，其先平阳和州人。祖衍仕金殁王
事。父忠避兵山东之高唐，遂家焉。复始生，有奇光照
室。”

《名山藏》：景泰元年四月，上皇居丰州。伯颜帖木儿妻
使使女问铭等曰：“今已夏煖，何得炙薪？”皆言：“不也。我
辈数人同一毡帐，何地炙薪？”使女曰：“我谓薪焰也，毡
帐上乃有火光。”归语伯颜帖木儿妻，妻以告伯颜帖
木儿：“皇帝帐上夜见光，必有大福。”

宪宗纯皇帝母周太后生时，红光满室，其岁天下大
稔。

《山西通志》：“浮山县西南之任张村，有仙人张果墓，在
本村西岭之半，名柏林坡，即月山东麓也。丘垄宛然，
土人禁樵牧不得入。其后裔见居本村沟南庄，去垄
可二里许，云系果冢之旧址。故老相传，其垄恒有异
光，多于夜分时见，遇太平则皎若曙星，谓之万年灯。”
五代迄明，屡起屡验。洪、永至成、弘间，光最盛，自后渐
希，土人以年久无征，遂不复信其事。及万历乙卯，忽
又复见，不逾纪复隐。识者以为科甲兴起之兆，谓举
人高捷，自陈孜登第后百馀年至乙卯始发科故也。